Atsevišķu zemes robežu plānu izgatavošana, ja esošajā attēlotas divas vai vairākas zemes vienības 

rakstveida procesā izskatīja administratīvo lietu, kas ierosināta, pamatojoties uz [pers. A] pieteikumu par Valsts zemes dienesta atteikuma izgatavot atsevišķus zemes robežu plānus zemes vienībām ar kadastra apzīmējumiem [Numurs A], [Numurs B] un [Numurs C] atzīšanu par prettiesisku, nemantiskā kaitējuma 3000 euro un zaudējumu 153,75 euro atlīdzināšanu, sakarā ar [pers. A] un Valsts zemes dienesta kasācijas sūdzībām par Administratīvās apgabaltiesas 2025.gada 27.janvāra spriedumu.

Aprakstošā daļa

[1] Pieteicējs 2023.gada 24.aprīlī vērsās Valsts zemes dienesta (turpmāk – dienests) Rīgas reģionālās pārvaldes (turpmāk – pārvalde) Klientu apkalpošanas centrā ar lūgumu par atsevišķu zemes robežu plānu sagatavošanu īpašuma [Adrese] (turpmāk – īpašums „[Nosaukums]”) sastāvā esošajām zemes vienībām ar kadastra apzīmējumiem [Numurs A], [Numurs B] un [Numurs C] (turpmāk – zemes vienības) uz arhīva dokumenta pamata.
Pārvaldes klientu konsultants pieteicējam darīja zināmu, ka zemes robežu plānu izgatavošana uz arhīva dokumentu pamata nav iespējama, jo zemes robežu plānā norādītie zemes lietošanas veidi neatbilst Nekustamā īpašuma valsts kadastra informācijas sistēmā (turpmāk – Kadastra informācijas sistēma) reģistrētajiem datiem. Ņemot vērā saņemto atteikumu, pieteicējs tajā pašā dienā pārvaldē uz vietas iesniedza iesniegumu, paužot savu neapmierinātību par to, ka dienests atsakās izgatavot zemes robežu plānus.
Uz minēto iesniegumu pārvalde 2023.gada 25.maijā sniedza atbildi Nr. 2‑09R/689, kurā norādīts, ka, izskatot iesniegumu un ņemot vērā dienesta un pieteicēja iepriekšējo saraksti, dienests jau iepriekš 2023.gada 28.aprīlī ir sniedzis paskaidrojumus pēc būtības par zemes robežu plānu izgatavošanu nekustamā īpašuma sadalīšanas gadījumā un dienesta tiesībām sagatavot atsevišķus zemes robežu plānus, līdz ar to jaunu skaidrojumu uz pieteicēja 2023.gada 24.aprīļa iesniegumu nesniedza. Tādējādi pārvalde pēc būtības atteica apmierināt pieteicēja lūgumu izgatavot zemes robežu plānus.
Pieteicējs pārvaldes 2023.gada 25.maija atteikumu neapstrīdēja dienesta ģenerāldirektoram, bet 2023.gada 26.aprīlī, 14. un 19.maijā vērsās Tieslietu ministrijā (turpmāk – ministrija), lūdzot skaidrot tiesisko regulējumu un sūdzoties par dienesta rīcību, kā arī lūdza atlīdzināt viņam radītos zaudējumus.
Reaģējot uz minētajiem iesniegumiem, ministrija neinformēja pieteicēju par apstrīdēšanas kārtību, bet 2023.gada 2.jūnijā ar dienestu sniedza kopīgu atbildi par normatīvo aktu piemērošanu saistībā ar jaunu zemes robežu plānu izgatavošanu un dienesta atteikuma pamatojumu, papildus arī sniedza skaidrojumu par pieteicēja noradīto zaudējumu atlīdzināšanas pamatojumu un apmēriem.
Pieteicējs ar ministrijas un dienesta kopīgi sniegto atbildi nebija apmierināts un atkārtoti vērsās ar iesniegumiem ministrijā un dienestā, tostarp, 2023.gada 6. un 7.jūnijā, uz kuriem ministrija sadarbībā ar dienestu atkārtoti 2023.gada 3.jūlijā sniedza atbildi.
Pēc ministrijas un dienesta 2023.gada 3.jūlija kopīgas vēstules saņemšanas, pieteicējs 2023.gada 4.jūlija vēstulē, kas adresēta gan ministrijai, gan dienestam, atkārtoti norādīja, ka nav saņēmis atbildes uz visiem uzdotajiem jautājumiem un lūdza atlīdzināt zaudējumus 15,15 euro.
Savukārt ministrija 2023.gada 28.jūlijā nosūtīja pieteicējam atbildi, no kuras izriet, ka ministrija savu nostāju, kāda pausta 2023.gada 3.jūlija vēstulē, nav mainījusi.
Papildus tam 2023.gada 28.jūnijā pieteicējs vērsies dienestā ar iesniegumiem, lūdzot naudas atmaksu šādā apmērā: 1) 116,40 euro, kurus pieteicējs kā priekšapmaksu samaksāja dienestam par īpašuma „[Nosaukums]” zemes robežu plānu sagatavošanu (kamerālo pārzīmēšanu) uz arhīva dokumentu pamata; 2) 15,15 euro (6+9,15) par spēkā neesošu vēsturisko zemes robežu plānu saņemšanu no dienesta; 3) starpību 240-116,40=123,60 euro, kuru pieteicējs uzskata par nepamatoti pārmaksātu dienesta un ministrijas nekompetences dēļ, jo pieteicējam bija jāsamaksā zemes kadastrālajā uzmērīšanā sertificētai personai – mērniekam – par zemes robežu plānu sagatavošanu (kamerālo pārzīmēšanu) 240 euro.
Dienesta ģenerāldirektore 2023.gada 14.jūlijā sniedza atbildi Nr. 2-09/891, kurā norādīts, ka dienests ar 2023.gada 28.aprīļa vēstuli, ministrija ar 2023.gada 2.jūnija un 3.jūlija vēstulēm ir snieguši atbildes par jautājumiem saistībā ar iepriekšējo zemes robežu plānu. Savukārt attiecībā uz lūgumu atlīdzināt radītos zaudējumus dienests norādījis, ka pieteicējam, ņemot vērā, ka pieteicēja pasūtījumu izgatavot jaunus zemes robežu plānus nebija iespējams izpildīt, ir tiesības saņemt atpakaļ iemaksātos 116,40 euro. Attiecībā uz pieteicēja lūgumu daļā par 15,15 euro dienests piekrita atmaksāt pieteicējam 3 euro par dienesta izsniegto iepriekšējā zemes robežu plāna kopiju. Savukārt lūgumu daļā par 123,60 euro dienests uzskatīja par nepamatotu, ņemot vērā, ka gan ministrija, gan dienests ir sniedzis skaidrojumu, kādēļ dienestam nebija tiesību izgatavot katrai zemes vienībai atsevišķu zemes robežu plānu.

[2] Pieteicējs vērsās Administratīvajā rajona tiesā ar pieteikumu, kurā lūdza atzīt dienesta atteikumu izgatavot atsevišķus zemes robežu plānus zemes vienībām par prettiesisku, kā arī atlīdzināt nemantisko kaitējumu 3000 euro un zaudējumus 153,75 euro.

[3] Administratīvā apgabaltiesa ar 2025.gada 27.janvāra spriedumu daļēji apmierināja pieteicēja pieteikumu. Apgabaltiesa atzina par prettiesisku dienesta atteikumu izgatavot atsevišķus zemes robežu plānus zemes vienībām, bet noraidīja pieteikumu daļā par nemantiskā kaitējuma 3000 euro un zaudējumu 153,75 euro atlīdzināšanu. Spriedums pamatots ar turpmāk minētajiem argumentiem.
[3.1] Nav pamata uzskatīt, ka pirmās instances tiesa nav izspriedusi kādu prasījumu un būtu piemērojama Administratīvā procesa likuma 302.panta 2.1 vai 2.2daļa.
Pieteicēja mērķis, vēršoties tiesā, bija atzīt dienesta atteikumu izgatavot zemes robežu plānus par prettiesisku. Tāpat pieteicējs lūdza atlīdzināt nemantisko kaitējumu un zaudējumus, kas radušies, dienestam nepamatoti atsakoties izgatavot attiecīgos zemes robežu plānus. Pirmās instances tiesa attiecīgos prasījumus ir identificējusi un izlēmusi ar spriedumu.
[3.2] Tieslietu ministrija pretēji pieteicēja viedoklim izskatāmajā gadījumā nav augstāka iestāde, jo tāds ir dienesta ģenerāldirektors, kuram apstrīdami attiecīgie dienesta pārvaldes amatpersonu lēmumi. Tas vien, ka ministrija ir sniegusi atbildes pieteicējam, nav pamats šīs vēstules atzīt par administratīvajiem aktiem.
Konkrētajā gadījumā pirmās instances tiesas tiesnesis, lemjot par pieteikuma pieņemšanu, pamatoti ņēma vērā, ka ministrija neinformēja pieteicēju par nepareizo apstrīdēšanas iesniegumu virzību, bet pati sadarbībā ar dienestu sniedza atbildes. Līdz ar to tiek ņemts vērā atteikuma pamatojums, kas ietverts gan dienesta, gan ministrijas sniegtajās atbildēs.
[3.3] Zemes robežu plāna sagatavošanu, neveicot zemes kadastrālo uzmērīšanu apvidū, bet veicot zemes robežu plāna kamerālo pārzīmēšanu, veic sertificēta persona – mērnieks. 
Likumdevējs ir paredzējis izņēmumu no minētās kārtības, pieļaujot, ka jaunu zemes robežu plānu, izmantojot Kadastra informācijas sistēmas datus un dienesta arhīva dokumentus, izgatavo dienests. Taču atbilstoši Ministru kabineta 2012.gada 10.aprīļa noteikumiem Nr. 263 „Kadastra objekta reģistrācijas un kadastra datu aktualizācijas noteikumi” (turpmāk – noteikumi Nr. 263) dienestam ir tiesības sagatavot jaunu zemes robežu plānu tikai gadījumos, kad nav aktualizējama informācija par nekustamā īpašuma objektu raksturojošajiem datiem, konkrētiem zemes lietošanas veidiem vai nekustamā īpašuma objekta apgrūtinājumiem.
Īpašuma „[Nosaukums]” 1997.gada 30.jūlija zemes robežu plānā ir attēlotas trīs zemes vienības, kā arī minēto robežu plānu ir sagatavojis dienests, tātad īstenojas noteikumu Nr. 263 164.11.apakšpunkta prasības. Tāpat īstenojas arī noteikumu Nr. 263 164.12.apakšpunkta prasības, jo zemes robežu plānā ir attēlotas divas vai vairākas zemes vienības un informācija par tām apvienota (caurauklota) vienā dokumentā.
Kā konstatējams no normatīvā akta izstrādes dokumentiem, likumdevēja mērķis bija vienkāršot (samazinot arī izmaksas) jaunu zemes robežu plānu sagatavošanas procesu arī gadījumos, kad zemes robežu plānā ir attēlotas divas vai vairākas zemes vienības, kas apvienotas (caurauklotas) vienā dokumentā. Konkrētajā gadījumā zemes robežu plāns sastāv no vienas lapas – lapas aversā ir titullapa, savukārt lapas reversā – grafiskais attēlojums. Dienests nav norādījis, kādu informāciju „pēc būtības”, kuru pieprasa normatīvie akti, zemes robežu plāns nesatur.
[3.4] Saskaņā ar noteikumu Nr. 263 164.3punktu dienesta teritoriālā struktūrvienība nesagatavo zemes robežu plānu, izmantojot Kadastra informācijas sistēmas datus un dienesta arhīva dokumentus, ja plānā norādītie zemes lietošanas veidi vai nekustamā īpašuma objekta apgrūtinājumi neatbilst Kadastra informācijas sistēmas datiem.
Atbilstoši Nekustamā īpašuma valsts kadastra likuma 13.panta pirmajai daļai dienestam ir tiesības sagatavot jaunu zemes robežu plānu tikai gadījumos, kad nav aktualizējama informācija par nekustamā īpašuma objektu raksturojošajiem datiem, konkrētiem zemes lietošanas veidiem vai nekustamā īpašuma objekta apgrūtinājumiem.
Konkrētajā gadījumā zemes robežu plānā norādītie zemes lietošanas veidi un platība neatbilst Kadastra informācijas sistēmas datiem, līdz ar to konstatējams noteikumu Nr. 263 164.3punktā paredzētais gadījums, kad dienests nesagatavo zemes robežu plānu, izmantojot Kadastra informācijas sistēmas datus un dienesta arhīva dokumentus.
Uz konkrēto situāciju bija attiecināms noteikumu Nr. 263 164.12.apakšpunkts, tāpēc dienests nepamatoti atteica sagatavot zemes robežu plānu, izmantojot Kadastra informācijas sistēmas datus un dienesta arhīva dokumentus. Tāpēc dienesta atteikums ir atzīstams par prettiesisku.
[3.5] Pieteikums daļā par nemantiskā kaitējuma 3000 euro un zaudējumu 153,75 euro atlīdzināšanu ir noraidāms.
Transporta izdevumi nevar tikt uzskatīti par nemantisku kaitējumu – ja personai saistībā ar došanos uz iestādi ir bijuši transporta izdevumi, tad tie ir prasāmi kā zaudējumi, ievērojot Valsts pārvaldes iestāžu nodarīto zaudējumu atlīdzināšanas likuma (turpmāk – Zaudējumu atlīdzināšanas likums) 11. un 12.panta noteikumus. Savukārt apstāklis, ka pieteicējs bija spiests lūgt meitu palīdzību, lai personiski ierastos dienesta Klientu apkalpošanas centrā iepazīties ar normatīvajiem aktiem, apstrīdēt un pārsūdzēt iestādes atteikumu, pats par sevi nevar tikt atzīts par pamatu atlīdzināt nemantisko kaitējumu.
Attiecībā uz pieteicēja argumentu, ka viņš bija spiests sarakstīties ar dienestu un ministriju, rakstīt neskaitāmus iesniegumus, norādāms, ka pieteicējam nebija pienākuma šādi rīkoties, jo pārvaldes atteikums bija apstrīdams dienesta ģenerāldirektoram, kura lēmums ir pārsūdzams tiesā. Pieteicējs pats ir izvēlējies vairākkārt vērsties ministrijā, kura izskatāmajā gadījumā nav augstāka iestāde.
Jautājumā par atlīdzinājumu ir ievērojama ārpustiesas izskatīšanas kārtība, un savos iesniegumos iestādei pieteicējs nav lūdzis atlīdzināt 15 euro saistībā ar robežu ierādīšanas lietas iegādi.
Attiecībā uz pieteicēja prasījumu atlīdzināt 15,15 euro (6+9,15) par viņa ieskatā spēkā neesošu vēsturisko zemes robežu plānu saņemšanu no dienesta lietas materiāliem, konstatējams, ka pieteicēja norādītie zaudējumi nav saistāmi ar prasījuma priekšmetu.
Pieteicējs lūdzis atmaksāt starpību 240-116,40=123,60 euro, kuru uzskata par nepamatoti pārmaksātu dienesta un ministrijas nekompetences dēļ, jo pieteicējam bija jāsamaksā zemes kadastrālajā uzmērīšanā sertificētai personai – mērniekam – par zemes robežu plānu sagatavošanu (kamerālo pārzīmēšanu) 240 euro. Šo pakalpojumu apmaksāja cita persona, līdz ar to pieteicējam nav tiesību prasīt atlīdzināt zaudējumus, kuri viņam personiski nav bijuši.

[4] Pieteicējs par apgabaltiesas spriedumu iesniedza kasācijas sūdzību, kurā norādīti turpmāk minētie argumenti.
[4.1] Apgabaltiesa ir pārkāpusi Administratīvā procesa likuma 304.panta pirmo daļu, jo nav izskatījusi lietu mutvārdu procesā. Tiesa, apgalvojot, ka ir novērtējusi lietas materiālus, nav piemērojusi Administratīvā procesa likuma 154.panta pirmo un trešo daļu.
[4.2] Apgabaltiesa ir nepareizi novērtējusi pieteikuma mērķi, uzskatot, ka vienīgais pieteicēja mērķis bija atzīt par prettiesisku dienesta atteikumu pārzīmēt plānus. Pieteicēja mērķis bija arī atzīt par prettiesisku to, ka dienests pieņēma no sertificētās mērnieces plānus, kas neatbilst tiesību normām. Pieteicējs atsaucas uz dienesta paskaidrojumos norādīto, ka tas ir cits process, kas nav saistīts ar atteikumu izgatavot kamerāli pārzīmētus zemes robežu plānus un par ko nav bijusi ierosināta konkrētā lieta. Pieteicējs to ir izdalījis kā atsevišķu prasījumu, balstoties uz Administratīvā procesa likuma 193.panta pirmo daļu. Tiesai bija jārīkojas vai nu atbilstoši Administratīvā procesa likuma 193.panta otrajai un trešajai daļai, vai arī 194.1pantam.
[4.3] Pirmās instances tiesa ir nepareizi noteikusi pieteikuma priekšmetu, neiekļaujot virkni prasījumu, kā arī prettiesiski pasludinājusi sagatavošanās sēdes lēmumu par nepārsūdzamu. Savukārt apgabaltiesa nav izvērtējusi minētos jautājumus.
[4.4] Apgabaltiesa ir nepareizi interpretējusi Ministru kabineta 2011.gada 20.decembra noteikumu Nr. 971 „Valsts zemes dienesta nolikums” 11.punktu. Atbildot uz pieteicēja 2023.gada 24.aprīļa iesniegumu, kas bija adresēts dienestam, nav pieņemts administratīvais akts, kas būtu pārsūdzams tiesā. Tiesa nav piemērojusi Latvijas Republikas Satversmes (turpmāk – Satversme) 104.pantu, kā arī nepareizi piemērojusi Administratīvā procesa likuma 154.panta pirmo un trešo daļu un 56.panta piekto daļu.
[4.5] Apgabaltiesa ir nepareizi interpretējusi noteikumu Nr. 263 164.3punktu – tiesa norādījusi, ka jaunajam zemes robežu plānam jāsatur arī informācija par zemes lietošanas veidiem, to robežām un platību, taču minētajā tiesību normā tā nav rakstīts. Līdz ar to tiesa nav piemērojusi Administratīvā procesa likuma 17.panta pirmo daļu un 184.panta otro daļu, lai nākotnē nepieļautu līdzīgu gadījumu atkārtošanos. 
[4.6] Apgabaltiesa nepareizi piemērojusi Zaudējumu atlīdzināšanas likuma 11.panta ceturto daļu. Tiesa nav pamanījusi, ka pieteicējs nav lūdzis kompensēt savas pūles. Tiesa nav piemērojusi Administratīvā procesa likuma 10.pantu, Civillikuma 1440., 1445., 1459., 1461., 1463., 1465., 1467. un 1468.pantu. Trīs personas ar viltu un maldināšanu piespiedušas pieteicēja meitu uzrakstīt atteikumu no pasūtījuma, tādēļ pieteicējs iestādes darbinieku vainas dēļ ir cietis zaudējumus. 
Apgabaltiesa nav piemērojusi Administratīvā procesa likuma 294.panta otrās daļas 4.punktu. Pieteicējs apelācijas sūdzībā prasījuma kopējās summas robežās ir grozījis šīs summas sastāvdaļas – no nemantiskā kaitējuma 3000 euro pieteicējs izdalījis zaudējumus 146,97 euro. Tāpēc apgalvojums, ka tas vēl arvien ir nemantiskais kaitējums, neatbilst patiesībai. Līdz ar to tiesa nav piemērojusi Administratīvā procesa likuma 154.panta pirmo daļu, jo tiesa nav vispusīgi, pilnīgi un objektīvi iepazinusies ar apelācijas sūdzību.
Zaudējumus sastāda izdevumi par degvielu un neiegūtā peļņa. Pieteicējs lūdz atlīdzināt vai nu viņam vai [pers. B] zaudējumus 146,97 euro un nemantisko kaitējumu 2853,03 euro.
[4.7] Pieteicējs pieteikumā lūdza tiesai piemērot Administratīvā procesa likuma 288.panta trešo daļu, bet tiesa norādījusi, ka personai nav subjektīvo tiesību sagaidīt, ka kāda cita persona tiks sodīta. Arī apgabaltiesa nav saskatījusi nekādas noziedzīga nodarījuma pazīmes, kaut arī pieteicējs uz tām nepārprotami norādīja.
[4.8] Apgabaltiesa nepamatoti apgalvo, ka pieteicējs nav ievērojis ārpustiesas izskatīšanas kārtību attiecībā uz zaudējumiem 15 euro. Pieteicējs 2023.gada 5.jūlijā portālā Kadastrs.lv uzrakstīju pieteikumu dienestam un to pašu iesniegumu nosūtīja arī ministrijai, kurā lūdza atmaksāt iestāžu vainas dēļ iztērētos 15 euro.
No ministrijas pieteicējs saņēma 2023.gada 28.jūlija atbildi, ka šaubas par dokumentu juridisko spēku nerada dienestam pienākumu atmaksāt pieteicēja pieprasīto summu par pakalpojumu. Savukārt dienests nav sniedzis atbildi uz pieteicēja iesniegumu. Taču dienests jau pirms tam – 2023.gada 14.jūlijā – ir sniedzis savu vērtējumu, ka nav pamata atmaksāt naudu par izpildītu pakalpojumu tikai tāpēc, ka pieteicējam ir šaubas par dokumenta juridisko spēku.
Tiesa nav ņēmusi vērā, ka pieteicējs jau ir saņēmis 3 euro caur Kadastrs.lv. Tādējādi tiesa nav piemērojusi Administratīvā procesa likuma 154.panta pirmo daļu.
[4.9] Attiecībā uz 9,15 euro atlīdzinājumu nevar piekrist tiesas norādītajam, ka šie zaudējumi nav saistāmi ar pieteikuma priekšmetu, bet gan cita pasūtījuma izpildi.
Tiesa nav ievērojusi Administratīvā procesa likuma 302.pantu un 154.panta pirmo un trešo daļu, kā arī nav piemērojusi virkni Ministru kabineta 1996.gada 23.aprīļa noteikumu Nr. 154 „Dokumentu izstrādāšanas un noformēšanas noteikumi” un Ministru kabineta 2018.gada 4.septembra noteikumu Nr. 558 „Dokumentu izstrādāšanas un noformēšanas kārtība” normu.
[4.10] Attiecībā uz 123,60 euro atlīdzinājumu tiesa nav piemērojusi tiesību normas, kas bija jāpiemēro, proti, Administratīvā procesa likuma 154.pantā teikto par loģiku. Neloģisks ir tiesas norādītais, ka [pers. C] un [pers. B] bija pašām jāvēršas tiesā par zaudējumu atlīdzinājumu. Abas minētās personas pieteicās tiesā par trešajām personām, taču pirmās instances tiesa noraidīja šos lūgumus. Minētais lēmums netika pārsūdzēts, jo bija skaidrs, ka zaudējums nodarīts tieši pieteicējam un viņam ir tiesības saņemt atlīdzinājumu. Pasūtīt pārzīmēt robežu plānus varēja tikai pieteicējs kā tā brīža zemes vienību īpašnieks, tāpēc [pers. C] pasūtījumu veica ar pieteicēja pilnvaru. Tiesa nav piemērojusi Civillikuma 1519.pantu.
[4.11] Apgabaltiesa nav piemērojusi Administratīvā procesa likuma 259.pantu, jo nesastādīja spriedumu 21 dienas laikā, bet gan pagarināja termiņu par diviem mēnešiem.
[4.12] Apgabaltiesa, atsakot taisīt papildspriedumu, atteicās izvērtēt veselu virkni pieteicēja prasījumu. Tādējādi tiesa ir pārkāpusi Satversmes 92.pantu.

[5] Dienests iesniedza kasācijas sūdzību par apgabaltiesas spriedumu daļā, ar kuru pieteicēja pieteikums apmierināts. Kasācijas sūdzība pamatota ar turpmāk minētajiem argumentiem.
[5.1] Apgabaltiesa nepamatoti piemēroja noteikumu Nr. 263 164.12.apakšpunktu. Spriedumā nav norādīti pierādījumi tiesas izdarītajiem secinājumiem par to, ka konkrētajā gadījumā zemes robežu plāns atbilst 164.12.apakšpuntam.
Ar 2014.gada 4.februāra grozījumiem noteikumi Nr. 263 tika papildināti ar 164.1punktu, kurā konkrēti noteikti gadījumi, kādos dienests ir tiesīgs izgatavot katrai zemes vienībai atsevišķu jaunu zemes robežu plānu, izmantojot Kadastra informācijas sistēmas datus un dienesta arhīva dokumentus. Turklāt vienlaikus ar šiem pašiem grozījumiem ietverts jauns 164.3punkta tiesiskais regulējums.
Ievērojot noteikumu Nr. 263 164.11. un 164.12.apakšpunktos noteikto un anotācijā norādīto normu tapšanas procesu, secināms, ka jau sākotnēji paredzēts nošķirt divus dažādus gadījumus, kuros dienests ir tiesīgs izgatavot katrai zemes vienībai atsevišķu jaunu zemes robežu plānu, izmantojot Kadastra informācijas sistēmas datus un dienesta arhīva dokumentus. Proti, šīs tiesību normas ir saturiski dažādas.
Noteikumu Nr. 263 164.12.apakšpunkts pamatā attiecas uz gadījumiem, kad nekustamā īpašuma sastāvā ietilps daudz zemes vienības (līdz pat 46 zemes vienībām), kas attēlotas vienā apvienotā (caurauklotā) zemes robežu plānā tā, ka katra zemes vienība attēlota uz savas lapas un to visu apvieno viena titullapa. Lai no daudzām vienā nekustamajā īpašumā ietilpstošām zemes vienībām atdalītu, piemēram, vienu zemes vienību un neradītu nesamērīgu, tai skaitā finansiālu, slogu zemes īpašniekam, tika noteikts, ka šādā gadījumā ir pieļaujams kamerāli pārzīmēt zemes robežu plānu, neskatoties uz to, ka zemes robežu plānā zemes lietošanas veidi vai nekustamā īpašuma objekta apgrūtinājumi nesakrīt ar Kadastra informācijas sistēmas datiem, bet vien norādot par nesakritību.
[bookmark: _Hlk190530371][5.2] Konkrētajā gadījumā nekustamā īpašuma „[Nosaukums]” 1997.gada 30.jūlija zemes robežu plāns atbilst tikai noteikumu Nr. 263 164.11.apakšpunktam. Savukārt attiecībā uz to ņemams vērā noteikumu Nr. 263 164.3punktā noteiktais, ka dienests nesagatavo zemes robežu plānu, izmantojot Kadastra informācijas sistēmas datus un dienesta arhīva dokumentus, ja plānā norādītie zemes lietošanas veidi vai nekustamā īpašuma objekta apgrūtinājumi neatbilst Kadastra informācijas sistēmas datiem. Kā pamatoti secinājusi apgabaltiesa, konkrētajā gadījumā zemes robežu plānā norādītie zemes lietošanas veidi un platības neatbilda Kadastra informācijas sistēmas datiem. Šādā gadījumā dienestam nebija tiesību sagatavot kamerāli pārzīmētus zemes robežu plānus.
No noteikumu Nr. 263 normām neizriet, ka dienestam būtu jāizvērtē vēl kādi kritēriji, proti, vai zemes robežu plāns satur informāciju „pēc būtības”, kuru pieprasa normatīvie akti, lai dienests varētu izgatavot jaunus zemes robežu plānus. Tieši pretēji – noteikumi Nr. 263 jau nosaka gadījumus, kad dienests ir tiesīgs izgatavot jaunus zemes robežu plānus un kad nav, un dienests nav tiesīgs pārvērtēt šīs tiesību normas.
[5.3] Saskaņā ar Nekustamā īpašuma valsts kadastra likuma 29.panta pirmo daļu zemes kadastrālo uzmērīšanu veic sertificētas personas, kuru civiltiesiskā atbildība par profesionālo darbību ir apdrošināta. Saskaņā ar Ministru kabineta 2011.gada 27.decembra noteikumu Nr. 1019 „Zemes kadastrālās uzmērīšanas noteikumi” (turpmāk – noteikumi Nr. 1019) 5.punktu zemes kadastrālā uzmērīšana ietver apvidus un kamerālās zemes kadastrālās uzmērīšanas darbības, to skaitā arī zemes robežu plāna sagatavošanu un saskaņošanu. Savukārt šo noteikumu 18.nodaļa nosaka zemes robežu plāna kamerālo pārzīmēšanu. Līdz ar to dienesta kompetencē primāri nav veikt zemes robežu plānu kamerālo pārzīmēšanu un šāda kompetence noteikta tikai izņēmuma gadījumos. Primāri zemes robežu plānu kamerāla pārzīmēšana ir veicama pie zemes kadastrālajā uzmērīšanā sertificētās personas, kuras veic šīs darbības, ievērojot vispārīgās noteikumos noteiktās zemes kadastrālās uzmērīšanas un zemes kadastrālās uzmērīšanas dokumentu sagatavošanas prasības.
Apgabaltiesa ir paplašinājusi dienesta kompetenci kamerālo zemes robežu plānu izgatavošanā.
[5.4] Apgabaltiesa ir secinājusi, ka nekustamā īpašuma „[Nosaukums]” 1997.gada 30.jūlija zemes robežu plāns atbilst gan noteikumu Nr. 263 164.11.apakšpunktam, gan 164.12.apakšpunktam.
Taču nevar pastāvēt situācija, ka vienlaicīgi viens un tas pats dokuments – zemes robežu plāns ir izgatavots gan uz vienas abpusējas lapas (kam caurauklošana nepārprotami nav nepieciešama), gan uz vairākām lapām, kur katra zemes vienība grafiski attēlota uz atsevišķas lapas un tas ar vienu titullapu caurauklots kā viens dokuments. Tātad secīgi nevar viens dokuments – zemes robežu plāns – atbilst gan noteikumu Nr.263 164.11.apakšpunktam, gan 164.12.apakšpunktam. 
Konkrētajā gadījumā nekustamā īpašuma „[Nosaukums]” 1997.gada 30.jūlija zemes robežu plāns atbilst tikai noteikumu Nr. 263 164.11.apakšpunktam.
[5.5] Apgabaltiesa pieļāva objektīvās izmeklēšanas principa pārkāpumu. Proti, tiesa nav noskaidrojusi, piemēram, ministrijas viedokli par tiesību normu mērķi vai ieguvusi citu informāciju, kas apstiprinātu tiesas apgalvojumus. Tiesa šo pienākumu faktiski ir kā pārmetumu novirzījusi uz dienestu, norādot, ka dienests nav norādījis, kādas informācijas „pēc būtības”, kuru pieprasa normatīvie akti, zemes robežu plānā nav.

[6] Dienests paskaidrojumā par pieteicēja kasācijas sūdzību norāda, ka tā nav pamatota.

[7] Pieteicējs paskaidrojumā par dienesta kasācijas sūdzību norāda, kā tā nav pamatota.
Pieteicējs izteicis lūgumu izskatīt lietu mutvārdu procesā video konferences režīmā. 

Motīvu daļa

[8] Kasācijas tiesvedībā noskaidrojams, vai apgabaltiesa ir pareizi interpretējusi un piemērojusi noteikumu Nr. 263 164.11. un 164.12.apakšpunktu. Tāpat ir pārbaudāms, vai apgabaltiesa ir pareizi noteikusi pieteikuma priekšmetu.

Par mutvārdu procesu
[9] Pieteicējs ir izteicis Senātam lūgumu izskatīt lietu mutvārdu procesā.
Atbilstoši Administratīvā procesa likuma 339.panta pirmajai daļai lietu kasācijas instancē parasti izskata rakstveida procesā. Tas nozīmē, ka procesa dalībniekam, lūdzot lietu izskatīt mutvārdu procesā, šāds lūgums jāmotivē. Pieteicējs savu lūgumu motivējis ar to, ka nevēlas, lai lietas izskatīšanas laikā rastos pārpratumi, noskaidrojot pieteicēja prasījumus.
Minētais pamatojums ir pārāk vispārīgs. Senāts vērš pieteicēja uzmanību, ka Senāta kompetence ir pārbaudīt, vai zemākas instances tiesa lietas izskatīšanā ir ievērojusi procesuālo un materiālo tiesību normu prasības. Senāts vēlreiz nepārskata lietu pēc būtības, kā arī nepārvērtē lietas apstākļus. Vienlaikus Senāts arī nekonstatē nepieciešamību izskatīt lietu mutvārdu procesā, jo tajā risināmi tiesību jautājumi, kas neprasa papildu paskaidrojumus vai informācijas iegūšanu. Ievērojot minēto, lieta tiek izskatīta rakstveida procesā.

[10] Pieteicējs kasācijas sūdzībā norāda, ka apgabaltiesa ir pārkāpusi Administratīvā procesa likuma 304.panta pirmo daļu, jo nav izskatījusi lietu mutvārdu procesā. 
Administratīvā procesa likuma 304.panta pirmā daļa, kas noteic lietas izskatīšanas formu apelācijas instancē, paredz, ka apelācijas instances tiesa lietu pamatā izskata rakstveida procesā, savukārt lietas izskatīšana mutvārdu procesā var tikt noteikta, ievērojot procesa dalībnieka motivētu lūgumu. 
Konkrētajā gadījumā apgabaltiesa ņēma vērā, ka pirmās instances tiesā lieta tika izskatīta mutvārdu procesā, pieteicējs ir piedalījies tiesas sēdē, līdz ar to pieteicējam šīs lietas izskatīšanas gaitā tika nodrošināta iespēja izteikt savu viedokli, argumentus un pretargumentus tiesas sēdē. Ievērojot minēto un novērtējot lietas materiālus, apgabaltiesa nekonstatēja nepieciešamību konkrēto lietu apelācijas instances tiesā izskatīt mutvārdu procesā.

Par pieteikuma priekšmetu
[11] Pieteicējs kasācijas sūdzībā norāda, ka pārsūdz apgabaltiesas spriedumu apjomā, kas norādīts pieteicēja apelācijas sūdzības 13.–18.lapā, un atkārto apelācijas sūdzībā izteiktos prasījumus. Šie prasījumi norādīti apgabaltiesas sprieduma 9.2.apakšpunktā. Daļa no šiem prasījumiem attiecas uz nemantiskā kaitējuma un zaudējumu atlīdzināšanu, līdz ar to secināms, ka kasācijas sūdzība attiecas uz apgabaltiesas sprieduma daļu, ar kuru noraidīts pieteikums par nemantiskā kaitējuma un zaudējumu atlīdzinājumu.
No kasācijas sūdzības arī secināms, ka pieteicējs uzskata, ka apgabaltiesa nepamatoti nav izskatījusi visus apelācijas sūdzībā izteiktos prasījumus. Pieteicējs norāda, ka tiesa nepareizi atzinusi, ka viņa pieteikuma vienīgais mērķis ir atzīt par prettiesisku dienesta atteikumu izgatavot atsevišķus zemes robežu plānus zemes vienībām. Pieteicēja mērķis esot arī atzīt par prettiesisku to, ka dienests pieņēma no sertificētās mērnieces plānus, kas neatbilst tiesību normām. Pieteicējs norāda, ka esot izdalījis to kā atsevišķu prasījumu, balstoties uz Administratīvā procesa likuma 193.panta pirmo daļu. Senāts atzīst, ka minētie pieteicēja argumenti daļā ir pamatoti.
Apgabaltiesa spriedumā konstatēja, ka Administratīvā rajona tiesa izskatīja pieteicēja lūgumu taisīt papildspriedumu par attiecīgajiem prasījumiem (sk. apgabaltiesas sprieduma 9.2.apakšpunktu) un ar 2024.gada 5.februāra lēmumu atteica papildsprieduma taisīšanu. Ar Administratīvās apgabaltiesas 2024.gada 9.aprīļa lēmumu rajona tiesas lēmums atstāts negrozīts. Tāpat apgabaltiesa, izvērtējot, ar kādu lūgumu pieteicējs vērsās dienestā, atzina, ka pieteicēja mērķis, vēršoties tiesā, bija atzīt par prettiesisku dienesta atteikumu izgatavot atsevišķus zemes robežu plānus zemes vienībām un saņemt par to atlīdzinājumu, savukārt pārējie lūgumi attiecas vai nu uz pieteikuma pamatojumu, vai uz procesuāliem pārkāpumiem, ko pieteicēja ieskatā iestāde pieļāvusi administratīvajā procesā.
Senāts atzīst, ka minētie apgabaltiesas secinājumi ir pareizi, izņemot par pieteicēja prasījumu atzīt par prettiesisku to, ka dienests pieņēma no sertificētās mērnieces plānus, kas neatbilst tiesību normām. Minētais prasījums nav saistīts ar dienesta atteikumu izgatavot kamerāli pārzīmētos zemes robežu plānu, un par to nav bijusi ierosināta konkrētā lieta. Līdz ar to Senāts piekrīt pieteicējam, ka tiesa nav vērtējusi minēto prasījumu atbilstoši Administratīvā procesa likuma 194.1panta noteikumiem.

Par noteikumu Nr. 263 tiesību normu interpretāciju un piemērošanu
[12] Saskaņā ar Nekustamā īpašuma valsts kadastra likuma 29.panta pirmo daļu zemes kadastrālo uzmērīšanu veic sertificētas personas, kuru civiltiesiskā atbildība par profesionālo darbību ir apdrošināta.
Atbilstoši noteikumu Nr. 1019 5.punktam zemes kadastrālā uzmērīšana ietver šādas apvidus un kamerālās zemes kadastrālās uzmērīšanas darbības: zemes robežu plāna sagatavošanu un saskaņošanu (5.10.apakšpunkts). Savukārt šo noteikumu 18.nodaļa regulē tostarp zemes robežu plāna kamerālo pārzīmēšanu.
Apgabaltiesa ir pareizi norādījusi, ka zemes robežu plāna kamerālo pārzīmēšanu vispārīgi veic zemes kadastrālās uzmērīšanā sertificēta persona (mērnieks), ievērojot normatīvajos aktos noteiktās zemes kadastrālās uzmērīšanas un zemes kadastrālās uzmērīšanas dokumentu sagatavošanas prasības.
Apgabaltiesa arī pareizi norādījusi, ka likumdevējs ir paredzējis izņēmumu no minētās kārtības, pieļaujot, ka jaunu zemes robežu plānu, izmantojot Kadastra informācijas sistēmas datus un dienesta arhīva dokumentus, var izgatavot dienesta teritoriālā struktūrvienība. Šādi izņēmuma gadījumi ir paredzēti noteikumos Nr. 263.

[13] Noteikumu Nr. 263 164.1punkts noteic, ka ierosinātājs iesniedz Valsts zemes dienesta teritoriālajā struktūrvienībā iesniegumu ar lūgumu esošā zemes robežu plāna vietā izgatavot katrai zemes vienībai atsevišķu jaunu zemes robežu plānu, izmantojot Kadastra informācijas sistēmas datus un Valsts zemes dienesta arhīva dokumentus, tostarp, ja: 1) zemes robežu plānā ir attēlotas divas vai vairākas zemes vienības un zemes robežu plānu sagatavojis Valsts zemes dienests (164.11.apakšpunkts); 2) zemes robežu plānā ir attēlotas divas vai vairākas zemes vienības un informācija par tām apvienota (caurauklota) vienā dokumentā (164.12.apakšpunkts).
Senāts atzīst, ka pamatots ir dienesta kasācijas sūdzības arguments, ka minētajās tiesību normās ir paredzēti divi dažādi gadījumi, kuros dienests ir tiesīgs izgatavot katrai zemes vienība jaunu zemes robežu plānu, izmantojot Kadastra informācijas sistēmas datus un dienesta arhīva dokumentus. Pirmajā gadījumā zemes robežu plānā attēlotas divas vai vairākas zemes vienības un to ir izgatavojis dienests, savukārt otrajā gadījumā zemes robežu plānā ir attēlotas divas vai vairākas zemes vienības, taču informācija par tām ir apvienota (caurauklota) vienā dokumentā. Proti, pamatota ir dienesta norāde, ka viens un tas pats dokuments – zemes robežu plāns – nevar atbilst abām tiesību normām vienlaikus, jo tas nevar būt vienlaikus izgatavots gan uz vienas abpusējas lapas (visas zemes vienības attēlotas uz vienas lapas), gan uz vairākām lapām (zemes vienības attēlotas vismaz uz divām lapām), kas apvienotas (caurauklotas) kā viens dokuments. Tātad zemes robežu plāns nevar vienlaikus atbilst gan noteikumu Nr. 263 164.11.apakšpunkta, gan 164.12.apakšpunkta priekšnoteikumiem.

[14] Minētie noteikumu Nr. 263 164.11. un 164.12.apakšpunkti ir piemērojami kopsakarā ar 164.3punktu, kas noteic, ka dienests nesagatavo zemes robežu plānu, izmantojot Kadastra informācijas sistēmas datus un dienesta arhīva dokumentus, ja plānā norādītie zemes lietošanas veidi vai nekustamā īpašuma objekta apgrūtinājumi neatbilst Kadastra informācijas sistēmas datiem. Savukārt attiecībā uz šo noteikumu 164.12., 164.13., 164.14. un 164.15.apakšpunktā minētajiem gadījumiem tiesību norma paredz: ja zemes robežu plānā zemes lietošanas veidi vai nekustamā īpašuma objekta apgrūtinājumi nesakrīt ar Kadastra informācijas sistēmas datiem, dienests sagatavo zemes robežu plānu, norādot tajā informāciju par nesakritību.
Apgabaltiesa ir pareizi norādījusi, ka noteikumu Nr. 263 164.3punktā ir paredzēti papildu noteikumi, kad dienests tomēr nevar sagatavot zemes robežu plānu, un ka pastāv atšķirības gadījumā, kad situācija atbilst noteikumu Nr. 263 164.11.apakšpunktam, un gadījumā, kad situācija atbilst tostarp 164.12.apakšpunktam. Pirmajā gadījumā dienests nesagatavo zemes robežu plānu, izmantojot Kadastra informācijas sistēmas datus un dienesta arhīva dokumentus, ja plānā norādītie zemes lietošanas veidi vai nekustamā īpašuma objekta apgrūtinājumi neatbilst Kadastra informācijas sistēmas datiem. Savukārt otrajā gadījumā šāda nesakritība nav šķērslis sagatavot zemes robežu plānu, norādot tajā informāciju par nesakritību.

[15] Apgabaltiesa konstatēja, ka īpašuma „[Nosaukums]” 1997.gada 30.jūlija zemes robežu plānā ir attēlotas trīs zemes vienības, kā arī minēto robežu plānu ir sagatavojis dienests. Konkrētajā gadījumā zemes robežu plāns sastāv no vienas lapas: lapas aversā ir titullapa, savukārt lapas reversā – grafiskais attēlojums.
Apgabaltiesa secināja, ka zemes robežu plāns atbilst noteikumu Nr. 263 164.11.apakšpunktam. Senāts atzīst, ka, ņemot vērā apgabaltiesas konstatētos faktiskos apstākļus, šāds secinājums ir pareizs. Arī dienests norāda, ka zemes robežu plāns atbilst tieši noteikumu Nr. 263 164.11.apakšpunktam.
Vienlaikus apgabaltiesa atzina, ka zemes robežu plāns atbilst arī noteikumu Nr. 263 164.12.apakšpunktam, pamatojot šo secinājumu ar to, ka dienests nav norādījis, kādu informāciju „pēc būtības”, kuru pieprasa normatīvie akti, zemes robežu plāns nesatur.
Senāts piekrīt dienestam, ka šis apgabaltiesas pamatojums neatbilst minētās tiesību normas priekšnoteikumiem. Tā kā tiesa konstatēja, ka zemes robežu plāns ir izgatavots uz vienas lapas, tad tas nevar būt izgatavots tā, ka zemes vienības ir attēlotas uz vairākām lapām un šīs atsevišķās grafiskās daļas ar vienu titullapu kopā būtu caurauklotas kā viens dokuments. Tātad ir acīmredzams, ka faktiskie apstākļi neatbilst noteikumu Nr. 263 164.12.apakšpunktam un apgabaltiesas secinājums ir nepareizs. Līdz ar to nav pareizs arī apgabaltiesa secinājums, ka, ņemot vērā, ka uz konkrēto situāciju bija attiecināms noteikumu Nr. 263 164.12.apakšpunkts, dienests nepamatoti atteicis sagatavot zemes robežu plānu, izmantojot Kadastra informācijas sistēmas datus un dienesta arhīva dokumentus. Minētais ir pamats apgabaltiesas sprieduma atcelšanai, jo nav pamatots apgabaltiesas secinājums, ka dienesta atteikums izgatavot pieteicējam atsevišķus zemes robežu plānus zemes vienībām ir prettiesisks.

[16] Apgabaltiesa, piemērojot noteikumu Nr. 263 164.11.apakšpunktu, konstatēja, ka konkrētajā gadījumā zemes robežu plānā norādītie zemes lietošanas veidi un platība neatbilst Kadastra informācijas sistēmas datiem, līdz ar to konstatējams noteikumu Nr. 263 164.3punktā paredzētais gadījums, kad dienests nesagatavo zemes robežu plānu, izmantojot Kadastra informācijas sistēmas datus un dienesta arhīva dokumentus.
Pieteicējs kasācijas sūdzībā ir izteicis iebildumus pret minēto apgabaltiesas vērtējumu. Pieteicējs norāda, ka tiesa ir nepareizi interpretējusi noteikumu Nr. 263 164.3punktu – tiesa esot norādījusi, ka jaunajam zemes robežu plānam jāsatur arī informācija par zemes lietošanas veidiem, to robežām un platību. Minētajā tiesību normā tā neesot rakstīts.
Minētais arguments nav pamatots. Kā jau tika minēts, atbilstoši noteikumu Nr. 263 164.3punktam dienests nesagatavo zemes robežu plānu, izmantojot Kadastra informācijas sistēmas datus un dienesta arhīva dokumentus, ja plānā norādītie zemes lietošanas veidi vai nekustamā īpašuma objekta apgrūtinājumi neatbilst Kadastra informācijas sistēmas datiem.
Apgabaltiesa spriedumā vērtēja tiesisko regulējumu par to, kāda informācija norādāma kamerāli pārzīmētajā zemes robežu plānā. Proti, šobrīd noteikumi Nr. 1019 paredz, ka zemes vienībai zemes robežu plānu, situācijas plānu un apgrūtinājumu plānu sagatavo kā atsevišķus dokumentus (10.punkts). Situācijas plānu un apgrūtinājumu plānu sagatavo vienmēr, ja sagatavo zemes robežu plānu, izņemot gadījumu, ja plānu pārzīmē kamerāli (10.1punkts).
No noteikumu 251.punkta izriet, ka gadījumos, kad nenotiek situācijas un apgrūtinājumu aktualizācijas zemes vienībai, kurai izgatavots apvienotais zemes robežu, situācijas un apgrūtinājumu plāns, to kamerāli pārzīmē zemes robežu, situācijas un apgrūtinājumu plānā, nedalot atsevišķos zemes robežu, situācijas un apgrūtinājumu plānos. Turklāt saskaņā ar noteikumu Nr. 1019 255.1.3.apakšpunktu, kamerāli pārzīmējot, pārraksta visu informāciju no iepriekš izgatavotā plāna. Proti, kamerālā pārzīmēšana nozīmē visa pārzīmētā plāna satura pārnešanu jaunā dokumentā. Tātad jaunajam zemes robežu plānam jāsatur arī informācija par zemes lietošanas veidiem, to robežām un platību. Līdz ar to, kamerāli pārzīmējot iepriekšējo zemes robežu plānu, zemes robežu plānā tiek norādīti ne tikai zemes lietošanas veidi un apgrūtinājumi, bet arī robežas un platība, ko tie aizņem. Apgabaltiesa nav paplašinājusi noteikumu Nr. 263 164.3punkta tvērumu. 
Savukārt lietas faktiskie apstākļi, proti, vai zemes robežu plānā ir konstatējamas zemes lietošanas veidu un apgrūtinājumu neatbilstības Kadastra informācijas sistēmas datiem, ir pārbaudāmi, izskatot lietu pēc būtības.

Par nemantiskā kaitējuma un zaudējumu atlīdzinājumu
[17] Pieteicējs kasācijas sūdzībā norāda, ka apgabaltiesa ir nepareizi piemērojusi Zaudējumu atlīdzināšanas likuma 11.panta ceturto daļu (acīmredzot ir domāta Zaudējumu atlīdzināšanas likuma 7.panta ceturtā daļa, kas noteic, ka par zaudējumu neuzskata laiku un pūles, ko privātpersona veltījusi konkrētās lietas risināšanai), jo pieteicējs nav lūdzis kompensēt savas pūles. Tiesa neesot piemērojusi Administratīvā procesa likuma 10.pantu, Civillikuma 1440., 1445., 1459., 1461., 1463., 1465., 1467. un 1468.pantu. Trīs personas ar viltu un maldināšanu esot piespiedušas pieteicēja meitu uzrakstīt atteikumu no pasūtījuma, tādēļ pieteicējs iestādes darbinieku vainas dēļ esot cietis zaudējumus. Pieteicējs norāda, ka apgabaltiesa nav piemērojusi Administratīvā procesa likuma 294.panta otrās daļas 4.punktu un 154.panta pirmo daļu, jo pieteicējs apelācijas sūdzībā prasījuma kopējās summas robežās esot grozījis šīs summas sastāvdaļas – no nemantiskā kaitējuma 3000 euro izdalījis zaudējumus 146,97 euro, bet tiesa neesot vispusīgi, pilnīgi un objektīvi iepazinusies ar apelācijas sūdzību. Apgabaltiesa neesot ņēmusi vērā, ka pieteicējs jau ir saņēmis 3 euro caur Kadastrs.lv.
Saskaņā ar Administratīvā procesa likuma 294.panta otrās daļas 4.punktu par jaunu prasījumu neuzskata, ja prasījuma kopējās summas robežās tiek grozītas šīs summas sastāvdaļas. Tātad pieteicējam ir tiesības kopējās prasījuma summas robežās grozīt summas sastāvdaļas. 
Senāts konstatē, ka apelācijas sūdzībā pieteicējs ir norādījis, ka prasa 3000 euro kā kompensāciju par morālo kaitējumu. Savukārt apraksta, kas pamatoto šo prasījumu, beigās pieteicējs ir norādījis: „Kopējā prasījumu summa – 3,00 + 9,15 + 15,00 + 123,60 + 141,02 + 2858,98 = 3150,75 euro”. Tādējādi apelācijas sūdzībā nav norādīta nepārprotama pieteicēja vēlme grozīt nemantiskā kaitējuma un zaudējumu apmēra summas. Senāts vērš uzmanību, ka pieteicējam savas vēlmes ir jānorāda pietiekami skaidri. Tāpat attiecībā uz zaudējumiem 3 euro, kurus pieteicējs jau ir saņēmis, tieši pieteicējam būtu jāpamato, kāpēc viņš uztur prasījumu par summu, kuru jau saņēmis no iestādes.
Var piekrist pieteicējam, ka apgabaltiesa attiecībā uz zaudējumiem 15 euro ir norādījusi, ka pieteicējs nav ievērojis ārpustiesas izskatīšanas kārtību, nepaskaidrojot, kāpēc par tādu ir vai nav uzskatāms pieteicēja norādītais 2023.gada 5.jūlijā portālā Kadastrs.lv iesniegtais iesniegums dienestam un iestāžu atbildes uz to.
Tā kā prasījums par atlīdzinājumu ir atkarīgs no tiesas vērtējuma par pamatprasījuma pamatotību, tad minētie apstākļi, tāpat kā pieteicēja norādītais, ka 123,60 euro ir uzskatāmi par pieteicēja izdevumiem, jo pieteicēja meitas rīkojušās uz pieteicēja pilnvarojuma pamata, ir vērtējami, izskatot lietu pēc būtības. 

Par pārējiem kasācijas sūdzības argumentiem
[18] Pieteicējs norāda, ka tiesa ir nepareizi interpretējusi Ministru kabineta 2011.gada 20.decembra noteikumu Nr. 971 „Valsts zemes dienesta nolikums” 11.punktu (Dienesta amatpersonas izdoto administratīvo aktu un faktisko rīcību var apstrīdēt, iesniedzot ģenerāldirektoram attiecīgu iesniegumu, ja ārējos normatīvajos aktos nav noteikts citādi. Ģenerāldirektora lēmumu var pārsūdzēt tiesā. Šo noteikumu 8.punktā minētos administratīvos aktus var pārsūdzēt tiesā).
Taču pieteicējs nav paskaidrojis, kas tieši šajā tiesību normā nav pareizi interpretēts.
No kasācijas sūdzības izriet, ka minēto pārkāpumu pieteicējs saista ar to, ka, atbildot uz pieteicēja 2023.gada 24.aprīļa iesniegumu, kas bija adresēts dienestam, neesot pieņemts administratīvais akts, kas būtu pārsūdzams tiesā. Pieteicējs kasācijas sūdzībā apraksta savus dienestam adresētos iesniegumu un pauž viedokli par dienesta sniegtajām atbildēm uz tiem. Pieteicējs norāda, ka tādējādi tiesa neesot piemērojusi Satversmes 104.pantu, kā arī nepareizi piemērojusi Administratīvā procesa likuma 154.panta pirmo un trešo daļu un 56.panta piekto daļu.
Senāts atzīst, ka nav saprotams, vai ar šiem argumentiem pieteicējs grib teikt, ka viņa sarakste ar dienestu ir notikusi Iesnieguma likuma ietvaros un tāpēc Ministru kabineta 2011.gada 20.decembra noteikumu Nr. 971 „Valsts zemes dienesta nolikums” 11.punkts nav piemērojams, vai, tieši otrādi, ka šis punkts nav ievērots, jo iestāžu vēstules nav noformētas kā administratīvie akti. Taču jebkurā gadījumā pieteicējs nav paskaidrojis, kā tas ir ietekmējis lietas iznākumu.

[19] Pieteicējs kasācijas sūdzībā norāda, ka pieteikumā esot lūdzis tiesai piemērot Administratīvā procesa likuma 288.panta trešo daļu, bet tiesa norādījusi, ka personai neesot subjektīvo tiesību sagaidīt, ka kāda cita persona tiks sodīta. Arī apgabaltiesa neesot saskatījusi nekādas noziedzīga nodarījuma pazīmes. Tālāk pieteicējs kasācijas sūdzībā apraksta apstākļus, kas pieteicējs ieskatā liecina par dienesta un Tieslietu ministrijas darbinieku norunātu noziegumu grupā, kā arī apstākļus, kas būtu jānoskaidro šajā sakarā tiesai vai prokuratūrai. Pieteicējs lūdz ziņot prokuratūrai par noziedzīgu nodarījumu.
Senāts vērš pieteicēja uzmanību, ka Administratīvā procesa likuma 288.pantā minētais tiesiskais instruments – blakus lēmums – ir izmantojams gadījumā, ja, izskatot lietu, tiesa gūst pārliecību par tādu konkrētu problēmu, kas netiks atrisināta ar tiesas nolēmumu attiecīgajā lietā. Tad tiesa ar blakus lēmumu var vērst atbildīgo institūciju uzmanību uz identificēto problēmu un uzdot to vērtēt un risināt. Attiecīgi atbilstoši 288.panta trešajai daļai, ja tiesa, izskatot lietu, atklāj noziedzīga nodarījuma pazīmes, tā blakus lēmumu nosūta prokuratūrai.
No apgabaltiesas sprieduma neizriet, ka tiesa būtu atklājusi noziedzīga nodarījuma pazīmes. Turklāt atbilstoši Administratīvā procesa likuma 288.panta pirmajai daļai blakus lēmuma pieņemšana ir tiesas tiesības, nevis pienākums.

[20] Atbilstoši Administratīvā procesa likuma 328.panta pirmās daļas 6.punktam kasācijas sūdzībā jānorāda, kādu materiālo vai procesuālo tiesību normu tiesa ir pārkāpusi, un pamatojumu, kā izpaužas šis pārkāpums. 
Tāpēc attiecībā uz pieteicēja kasācijas sūdzībā deklaratīvi uzskaitītajām Administratīvā procesa likuma, Zaudējumu atlīdzināšanas likuma, Civillikuma un Ministru kabineta noteikumu un citām tiesību normas, par kurām nav paskaidrots, kā tieši izpaudies to pārkāpums, Senāts nevar sniegt atbildi. 

[21] Pieteicējs norāda, ka apgabaltiesa nav piemērojusi Administratīvā procesa likuma 259.pantu, jo nav sastādījusi spriedumu 21 dienas laikā, bet gan pagarinājusi termiņu par diviem mēnešiem.
Senāts vērš pieteicēja uzmanību, ka Administratīvā procesa likuma 243.panta otrā daļa paredz: ja tiesa sprieduma sastādīšanas laikā konstatē, ka sprieduma sastādīšanai nepieciešams ilgāks termiņš, tā nosaka citu sprieduma sastādīšanas datumu tuvāko divu mēnešu laikā. Līdz ar to nav pamata atzīt, ka tiesa ir pārkāpusi termiņu sprieduma sastādīšanai.

[22] Pieteicējs norāda, ka apgabaltiesa, atsakot taisīt papildspriedumu, atteicās izvērtēt veselu virkni pieteicēja prasījumu. Tādējādi apgabaltiesa esot pārkāpusi Satversmes 92.pantu.
Tā kā pieteicējs nav lūdzis apgabaltiesa taisīt papildspriedumu, minētais arguments ir acīmredzami nepamatots.

Secinājums
[23] Ņemot vērā šā sprieduma 15.punktā secināto, apgabaltiesas spriedums ir atceļams un lieta nosūtāma jaunai izskatīšanai.

Rezolutīvā daļa

Pamatojoties uz Administratīvā procesa likuma 129.1panta pirmās daļas 1.punktu, 348.panta pirmās daļas 2.punktu un 351.pantu, Senāts

nosprieda

atcelt Administratīvās apgabaltiesas 2025.gada 27.janvāra spriedumu un nosūtīt lietu jaunai izskatīšanai Administratīvajai apgabaltiesai;
atmaksāt Valsts ieņēmumu dienestam par kasācijas sūdzību samaksāto drošības naudu 70 euro.
atmaksāt [pers. A] par kasācijas sūdzību samaksāto drošības naudu 70 euro.

Spriedums nav pārsūdzams.

1 no 1

1   no  1   Atsevišķu zemes robežu plānu izgatavošana, ja esošajā attēlotas divas vai vairākas  zemes vienības      Jaunu zemes robežu plānu, izmantojot Kadastra informācijas sistēmas datus un  dienesta arhīva dokumentus, izgatavošana Valsts zemes dienesta teritoriālajā  struktūrvienībā   Latvijas Republikas Senāt a   Administratīvo l i e tu departamenta   2026.gada 18.jū nija   SPRIEDUMS   Lieta Nr.   A420208023 ,  SKA - 147/2026     ECLI:LV:AT:2026:0618.A420208023.23.S     Senāts šādā sastāvā: senatore referente Līvija Slica, senato res Laura Konošonoka un  Anita Kovaļevska     rakstveida procesā izskatīja administratīvo lietu, kas ierosināta, pamatojoties uz  [ pers.   A ]  pieteikumu par Valsts zemes dienesta atteikuma izgatavot atsevišķus zemes robežu  plānus zemes vienībām ar kadastra apzīmējumiem   [ Numurs A ] ,  [ Numurs  B ]   un  [ Numurs C ]  atzīšanu par prettiesisku, nemantiskā kaitējuma 3000   euro   un zaudējumu 153,75   euro   atlīdzināšanu,   sakarā ar  [ pers.   A ]  un Valsts zemes dienesta   kasācijas sūdzīb ām   par  Administratīvās apgabaltiesas 202 5 .gada  27 . janvāra   spriedumu.     Aprakstošā daļa     [1]   Pieteicējs 2023.gada 24.aprīlī vērsās Valsts zemes dienesta  (turpmāk  –   dienests)  Rīgas reģionālās pārvaldes (turpmāk  –   pārvalde)  K lientu apkalpošanas centrā ar lūgumu par  atsevišķu zemes robežu plānu sagatavošanu īpašuma  [ Ad rese ]  (turpmāk  –   īpašums  „ [ Nosaukums ] ”) sastāvā esošajām zemes vienībām ar kadastra apzīmējumiem   [ N umurs A ] ,  [ Numurs  B ]   un  [ Numurs C ]  (turpmāk  –   zemes vienības) uz arhīva dokumenta pamata.   Pārvaldes klientu konsultants pieteicējam darīja zināmu, ka zemes robežu plānu  izgatavošana uz arhīva dokumentu pamata nav iespējama, jo zemes robežu plānā norādītie  zemes lietošanas veidi neatbilst  Nekustamā īpašuma valsts kadastra informācijas sistēmā   (turpmāk  –   Kadastra informācijas sistēma)  reģistrētajiem datiem. Ņemot vērā saņemto  atteikumu, pieteicējs tajā pašā dienā pārvaldē uz vietas iesniedza iesniegumu, paužot savu  neapmierinātību par to, ka dienests atsakās izgatavot zemes robežu   plānus.   Uz minēto iesniegumu pārvalde 2023.gada 25.maijā sniedza atbildi Nr.   2 - 09R/689,  kurā norādīts, ka, izskatot iesniegumu un ņemot vērā dienesta un pieteicēja iepriekšējo  saraksti, dienests jau iepriekš 2023.gada 28.aprīlī ir sniedzis paskaidrojumus pēc būtības par  zemes  robežu plānu izgatavošanu nekustamā īpašuma sadalīšanas gadījumā un dienesta  tiesībām sagatavot atsevišķus zemes robežu plānus, līdz ar to jaunu skaidrojumu uz pieteicēja 

